b'\n_START_ARTICLE_\nPeter Hansen (journalist)\n_START_SECTION_\nOpv\xc3\xa6kst og uddannelse\n_START_PARAGRAPH_\nP. Hansen blev f\xc3\xb8dt i K\xc3\xb8benhavn, han var broder til dr. Adolf Marius Hansen. Fra en tarvelig borgerskole kom han 1855 i det von Westenske Institut, dimitteredes der fra 1860 og tog \xc3\xa5ret efter 2. eksamen. Endnu i sin skoletid skrev han som en parodi p\xc3\xa5 en af dr. Michael Viggo Fausb\xc3\xb8ll udgiven samling: Endnu nogle danske Stile af kj\xc3\xb8benhavnske Pigeb\xc3\xb8rn, der vakte forn\xc3\xb8jelig opsigt. Medens han fra 1861-65 var husl\xc3\xa6rer i Nordsj\xc3\xa6lland, besvarede han (1863) K\xc3\xb8benhavns Universitets prisopgave om den antikke sk\xc3\xa6bneid\xc3\xa9 i den gr\xc3\xa6ske tragedie og opn\xc3\xa5ede et "accessit" samt udgav en afhandling om J.L. Heibergs f\xc3\xb8rste polemik.\n_START_SECTION_\nJournalistkarriere\n_START_PARAGRAPH_\nEfter 1865 drev han journalistik i mange forskellige blade, bl.a. som teateranmelder under m\xc3\xa6rket "Quis", og leverede poetiske Bidrag til samlinger og kalendere. Hans livlige, behagelige stil og hans sunde, kvikke omd\xc3\xb8mme gjorde ham snart til en meget afholdt kronik\xc3\xb8r. I en \xc3\xa5rr\xc3\xa6kke skrev han under m\xc3\xa6rket "Cabiro" ugentlige f\xc3\xb8ljetoner i Dagbladet, et udvalg udkom i bogform i 1870; som Dagbladets referent overv\xc3\xa6rede han 1869 kronprinsens form\xc3\xa6ling i Stockholm og den verdenshistoriske \xc3\xa5bning af Suezkanalen. Samme \xc3\xa5r var han som Studenterforeningens ledende senior leder for studentertoget til Norge._NEWLINE_Derefter redigerede han 1872\xe2\x80\x9480 ugebladet N\xc3\xa6r og Fjern, som fulgte prisv\xc3\xa6rdig med p\xc3\xa5 den almindelige dannelses forskellige omr\xc3\xa5der og knyttede mange betydelige navne til sig. Selv bes\xc3\xb8rgede Hansen her megen litter\xc3\xa6r og dramaturgisk kritik og var i reglen et p\xc3\xa5lideligt barometer for den kultiverede k\xc3\xb8benhavner-smag. Da ugebladet i 1880 forenedes med Illustreret Tidende, overtog han redaktionen af denne indtil 1884, da han p\xc3\xa5 det Anckerske Legat gjorde en rejse i Tyskland, Schweiz og \xc3\x98strig. 1881-88 var han formand for den k\xc3\xb8benhavnske Journalistforening, og 1888 var han ligeledes formand for den H\xc3\xb8jre- og Venstrepressen repr\xc3\xa6senterende komit\xc3\xa9, som varetog pressens anliggender under Den Nordiske Industri-, Landbrugs- og Kunstudstilling i Kj\xc3\xb8benhavn 1888._NEWLINE_Fra 1886-89 var han l\xc3\xa6rer i dansk og litteraturhistorie for prins Christian; senere har han undervist prinsesse Louise i dansk litteraturhistorie. Siden 1885 leverede han j\xc3\xa6vnlig under f\xc3\xa6llesm\xc3\xa6rket "N\xc3\xa6r og fj\xc3\xa6rn" artikler af mangeartet indhold, navnlig dog litter\xc3\xa6rt, til Nationaltidende.\n_START_SECTION_\nAnden litter\xc3\xa6r virksomhed\n_START_PARAGRAPH_\nMedens hans digte og hans roman Kristian K\xc3\xb8benhavner (1882) er mindre betydelige (af digtene er det 1864 skrevne Tak for din Daad dog blevet meget popul\xc3\xa6rt), har han stor fortjeneste af den m\xc3\xa5de, hvorp\xc3\xa5 han har form\xc3\xa5et at omplante hele Goethes Faust til dansk. Af hans interesse for Goethe fremgik ogs\xc3\xa5 det i 1904 udgivne v\xc3\xa6rket Goethe, hans Liv og V\xc3\xa6rker (fuldendt efter Hansens d\xc3\xb8d af Richard Moritz Meyer). Efter indbydelse holdt han 1891 i Christiania og Bergen foredrag over 2. del af Faust._NEWLINE_Mest betydning har Hansen dog haft for vor litteratur ved at levere den meget benyttede h\xc3\xa5ndbog: Illustreret dansk Litteraturhistorie (2 bind, 1886, senere i ny udgave i 1902), hvor et stort stof lagdes frem p\xc3\xa5 en overskuelig m\xc3\xa5de, og synspunkter og domme i reglen var forstandige og smagfulde. Som et sidestykke til dette v\xc3\xa6rk har han udgivet en stor Illustreret dansk Teaterhistorie (3 bind, 1896)._NEWLINE_I 1894 modtog Hansen, der b\xc3\xa5de ved sin teaterkritik og forskellige overs\xc3\xa6ttelser for scenen havde vist sine teaterinteresser, en ans\xc3\xa6ttelse ved det Kongelige Teater som "Kommiteret" hos chefen og fik som s\xc3\xa5dan teatrets kunstneriske ledelse i sin h\xc3\xa5nd; efter sin afgang i 1899 var han censor ved teatret til sin d\xc3\xb8d._NEWLINE_Hansen \xc3\xa6gtede 1879 \xc3\x85sa Catharina Ekman (f\xc3\xb8dt 1854), datter af grosserer og dampm\xc3\xb8ller, Oberst J.P.F. Ekman og Anine f\xc3\xb8dt J\xc3\xb8rgensen._NEWLINE_Han er begravet p\xc3\xa5 Assistens Kirkeg\xc3\xa5rd.'